Къэбэрдей-Балъкъэрымрэ Дагъыстэнымрэ зэрызэдэлэжьэнум теухуа зэгурыIуэныгъэм Iэ щIадз
КъБР-м цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министр Къумахуэ Мухьэдинрэ Дагъыстэн Республикэм лъэпкъ политикэмкIэ и министр Гасанов Алексейрэ Мэхъэчкъалэ Iэ щыщIадзащ а ведомствэхэр зэрызэдэлэжьэну щIыкIэм теухуа зэгурыIуэныгъэм. Дагъыстэным зэрыдэлэжьэнум теухуа апхуэдэ документхэм а махуэ дыдэм Iэ щIадзащ Кавказ Ищхъэрэ федеральнэ округым и адрей субъектхэми я лIыкIуэхэм.
ЗэгурыIуэныгъэхэм Iэ щIадзащ Кавказ Ищхъэрэм и субъектхэм я къэрал властым и гъэзэщIакIуэ органу лъэпкъ политикэмрэ хъыбарегъащIэ политикэмрэ я лъэныкъуэкIэ полномочие зиIэхэм я унафэщIхэм я зэIущIэу мыбы щекIуэкIам хиубыдэу. 2025 гъэм нэсыху Урысей Федерацэм щрагъэкIуэкIыну къэрал лъэпкъ политикэм и стратегием щытепсэлъыхьа зэIущIэм кърихьэлIащ Урысейм ЩIыналъэ зыужьыныгъэмкIэ и министерствэм лъэпкъхэм я зэхущытыкIэхэм ехьэлIа къэрал политикэмкIэ и департаментым и унафэщI Журавский Александр, Дагъыстэн Республикэм и Iэтащхьэм и къалэнхэр пIалъэкIэ зыгъэзащIэ Абдулатипов Рэмэзан сымэ.
Къумахуэ Мухьэдин и псалъэр триухуащ къэрал лъэпкъ политикэр пхыгъэкIыным хуэгъэзауэ КъБР-м щызэфIагъэкIхэм икIи Iуэху пыухыкIахэр къыхилъхьащ Кавказ Ищхъэрэ федеральнэ округым и щIыналъэхэм я зэдэлэжьэкIэр егъэфIэкIуэным хуэгъэзауэ. «Къэбэрдей-Балъкъэрым и къэрал лъэпкъ политикэм и Iыхьэ пыухыкIащ лъэпкъхэм я зэхущытыкIэхэр егъэфIэкIуэным, зэгурыIуэныгъэр гъэбыдэным, дин зэгухьэныгъэхэм ядэлэжьэнымрэ абыхэм къэралым и дэIэпыкъуныгъэ етынымрэ ятеухуа республикэ программэ хэхахэр. Зэгъунэгъу республикэхэр зэдэлэжьэным хиубыдэу министерствэхэмрэ ведомствэхэмрэ зэпыщIауэ щытыным къыдэкIуэу, мы лэжьыгъэм дин, жылагъуэ зэгухьэныгъэхэри къыхэшэн хуейуэ къызолъытэ», — жиIащ Къумахуэ Мухьэдин.
ЗэIущIэм хэтахэм къызэралъытамкIэ, къапэщыт къалэнхэр тэмэму гъэзэщIа хъун папщIэ лъэныкъуэхэр печатым къытрадзэну, телевиденэкIэ къатыну тхыгъэхэмкIэ нэхъ зыубгъуауэ зэхъуэжэн хуейщ. Абы къыдэкIуэу зэтегъэувэжыпхъэщ творческэ гупхэр: ансамблхэр, цIыхубэ театрхэр, симфоние оркестрхэр нэгъуэщI республикэхэм щIэх-щIэхыурэ кIуэуэ зэрыщытар.
Пщыгъуэш Асият.
